# Home i dona davant un munt d'excrements

Home i dona davant un munt d'excrements és una pintura a l'oli sobre coure realitzada per Joan Miró entre el 15 i el 22 octubre de 1935 i que actualment forma part de la col·lecció permanent de la Fundació Joan Miró de Barcelona, gràcies a una donació de Pilar Juncosa de Miró. El 19 de maig de 1987, l'obra fou declarada Bé d'interès cultural.

## Història

Durant el 1934, van ocórrer diferents esdeveniments socials que van tensar i polaritzar la situació política i la vida pública a l'estat espanyol. Tota aquesta situació premonitòria de canvis imminents va afectar l'artista, que ho plasmaria en aquesta obra.
| « | Insconscientment, vivia l'atmosfera de malestar característica de quan ha de passar fatalment alguna cosa greu. Com abans de ploure: el cap pesat, mal als ossos i una humitat asfixiant. Era un malestar més físic que no pas moral. Pressentia una catàstrofe i no sabia quina: van ser les guerres civil espanyola i mundial. Vaig provar de representar aquest ambient tràgic que em torturava i que sentia a dins de mi. | » |
| — Joan Miró |||

## Descripció

En aquesta pintura, amb un fort component clarobscur, un home i una dona semblen allargar els braços per apropar-se, sense arribar a tenir contacte. Les dues figures tenen formes extravagants, amb uns genitals desmesuradament grans. L'excrement apareix al fons de l'obra a la dreta, erigit com un monument. Segons el mateix Miró, la màxima agressivitat d'aquesta obra es troba en els seus colors, que contrasten amb l'execució meditada i meticulosa de l'obra. Aquesta paradoxa resulta característica d'aquesta fase creativa de Miró, quan el seu llenguatge artístic encara es trobava en desenvolupament.

## Pintures Salvatges

Home i dona davant un munt d'excrements és una de les obres que integren la sèrie anomenada per Miró pintures salvatges. Fetes sobre coure, com en aquest cas, o sobre masonita, són la seva resposta a les revoltes prèvies als desastres de la Guerra civil espanyola, a com la societat espanyola es polaritza entre 1934 i 1935. La sèrie completa és un conjunt d'obres de petit format, feta amb 6 pintures a l'oli sobre coure i sis tremps sobre masonita. Les pintures salvatges presagien un desastre imminent. El paisatge és de nou, el de Mont-roig, però afectat per la desolació, i la figura desafia l'ideal harmònic d'èpoques passades. L'ús de recursos il·lusionistes, com el modelatge i la perspectiva, produeix una sensació d'irrealitat versemblant. El color és intens i àcid, i la llum, inquietant.

## Títol

El títol de l'obra prové d'unes paraules de Rembrandt que obsedeixen Miró i que troben el seu equivalent plàstic a la part dreta de la composició. Rembrandt assegurava que trobava robins i maragdes entre els fems.
| « | És en un femer on trobo robins i maragdes | » |
| — Rembrant. |||

## Exposicions rellevants

* 1968 - MoMA, Nova York
* 1968 - Fondation Maeght, Saint-Paul-de-Vence
* 1969 - Haus der Kunt, Múnic
* 1972 - Liljevalchs Konsthall, Estocolm
* 1974 - Grand Palais, París
* 1978 - Sa Llotja, Ciutat de Mallorca
* 1978 - Museo de Arte Contemporáneo, Madrid
* 1980 - Palacio Velázquez, Madrid
* 1981 - Castello Sforzesco, Milà
* 1982 - Edimburg, Scottish National Gallery
* 1986 - Hayward Gallery, Londres
* 1986 - Kunsthaus, Zuric
* 1987 - Palau de la Virreina, Barcelona
* 2011 - Fundació Joan Miró, Barcelona : Joan Miró. L'escala de l'evasió

## Referències

* ↑ Número de registre F.J.M. 4676
* ↑ «Fitxa de l'obra al web de la Fundació». Fundació Joan Miró, 2011. [Consulta: 18 agost 2011].
* ↑ (Malet, 1993) p.35)
* ↑ «Resolució de 19 de maig de 1987, per la qual s'incoa expedient de declaració de bé d'interès cultural a favor de la pintura de Joan Miró titulada "Home i dona davant un munt d'excrements".». Diari Oficial de la Generalitat de Catalunya. [Consulta: 17 desembre 2013].
* ↑ Clavero 2010: p.64
* ↑ Erben 2004: p.80
* ↑ Ddaa. Surrealisme a Catalunya, 1924-1936: de l'amic de les arts al logicofobisme. Barcelona: Polígrafa, 1988, p.22. ISBN 978-84-343-0539-7.
* ↑ Joan Miró. L'escala de l'Evasió. Full de Sala. Fundació Joan Miró. 2011. Comentari número 11
* ↑ Dupin, Jacques. Joan Miró. Barcelona: Polígrafa, 2009, p. 39. ISBN 978-84-343-1204-3.
* ↑ Joan Miró. Col·lecció. Dossier de presentació. Abril de 2016. Fundació Joan Miró.
* ↑ (Escudero, 1988) p.182)
* ↑ (Daniel, 2011)

## Bibliografia

* Clavero, Jordi J. Fundació Joan Miró. Guia de la Fundació. Barcelona: Ediciones Polígrafa, 2010. DL B.10.061.2010. ISBN 978-84-343-1242-5.
* Daniel, Marko (ed.); Gale, Matthew. Joan Miró. L'escala de l'evasió. 1a edició. Barcelona: Fundació Joan Miró, 2011. ISBN 978-84-938981-0-6.
* Dupin, Jacques. Joan Miró. Barcelona: Polígrafa, 2009. ISBN 978-84-343-1204-3.
* Erben, Walter. Miró. Editorial Taschen, 1/03/2004. ISBN 978-3-8228-2358-3.
* Escudero, Carme; Victòria Izquierdo. Obra de Joan Miró.Fundació Joan Miró.. Barcelona: Ediciones Polígrafa, 1988. DL : B.336-1988.
* Malet, Rosa Maria. La Fundació Joan Miró i les seves col·leccions. Barcelona: Polígrafa, 1993. ISBN D.L. B-1804-1990.